Kimberley-monument stuk-stuk weggedraDie Diggers Memorial Fountain se “skinkbord” is reeds ‘n paar jaar gelede weggedra. (Foto: Verskaf) Die waardevolle Diggers Memorial Fountain-gedenkteken in Kimberley is vandeesweek beskadig en word skynbaar stuk-stuk deur vandale weggedra. Volgens die VF Plus is een van die vyf beelde wat delwers uitbeeld, van hul staanplek verwyder. Skoonmaakspanne het Woensdagoggend die beeld in die tuin sien lê, maar die arms was reeds verwyder. Dié gedenkteken is deur Herman Wald ontwerp, wat deur die De Beers-myn opdrag gegee is om dit te doen, en in 1960 gemaak. Dit is ŉ besonders opvallende kenmerk van die Ernest Oppenheimer-gedenktuin in Kimberley. Die gedenkteken, wat van brons gemaak is, beeld vyf lewensgroot mynwerkers uit wat ’n diamantsif omhoog hou. Elk van die vyf figure verteenwoordig een van Kimberley se vyf groot diamantmyne, naamlik die Kimberley-, De Beers-, Bultfontein-, Dutoitspan- en Wesselton-myn. Dit vereer die delwers wat baanbrekerswerk in die diamantbedryf gedoen het en is daarom die Diggers Memorial Fountain gedoop. Dié delwersbeeld is een van die mees onlangse slagoffers van diewe in Kimberley. (Foto: Verskaf) Vir baie jare was dit een van Kimberley se groot toeriste-aantreklikhede, maar ŉ paar jaar gelede is die sif weggedra. Dele daarvan is intussen opgespoor en lê tans by die polisie as bewysstukke. “Ongelukkig is die prys van brons hoog en die waarde daarvan is deur vandale raakgesien,” het Johan Smit, VF Plus-raadslid van die Sol Plaatje‑munisipaliteit in die Noord-Kaap, gesê. Die VF Plus dring nou daarop aan dat die Sol Plaatje- plaaslike munisipaliteit Kimberley se kultuurskatte beskerm. “Dit is tragies dat hierdie misdaad waarskynlik nie ’n vorm van haatmisdaad is nie, maar bloot armoede wat mense dryf om uit enigiets geld te probeer maak,” sê Smit. “Solank die ANC se mislukte ekonomiese beleid geld, kan verwag word dat hierdie soort misdaad en beskadiging van kosbare kultuurskatte sal voortduur.”